In nomine Patris et Filii et Spiritus sancti. Religiosa fidelium rebus sanctæ Ecclesiæ invigilans industria, sic suæ possessioni oportet ut provideat, ut quicquid tenet, inconcusse teneatur, et quæcumque ex propriis laboribus, vel ex piorum oblationibus adipiscitur, cuncta se perhenniter obtinere in futurum gratuletur. Quam plures etenim hujus temporis homines crudeles, et sævissimi sponsam Christi, videlicet Ecclesiam, non solum non curant augmentare, verum etiam eam omnimodis moliuntur de propriis annullare. Proinde notum sit omnibus et præsentis, et futuri sæculi fidelibus, domnum Joffredum Dominum Bellimontis, cum Gertrudi sua conjuge, suoque filio Hugone, pro anime filii sui Fulchonis, antecessorumque suorum remedio, in loco elemosynæ, Deo, et S. Petro, fratribusque Besuensis Cœnobii, unanimiter cuncessisse quicquid apud Lentiliacum in terris, in aquis, in sylvis possidebat, id est, quicquid prorsus in reditibus vel appendiciis aliquibus proprio jure ibidem obtinebat. Quod donum a se suisque heredibus collaudatum, ne procursu temporis vel aliquo oblivionis dissolvatur dispondio, oportunum esse cognoscitur solidari privilegio, virorumque qui adfuerunt, roborari testimonio. Sig. Joffredi qui donum fecit, Hugonis filii ejus, Widonis qui Fontis-vennæ est Dominus, Willelmi avunculi ejus, Hugonis de Poliaco, Seuvini de Raiaco, Odilonis de Lixiaco, Humberti de Faberniaco, Mayfredi de Arco, Audonis de Fontinellis. De familia Domni Joffredi afuerunt Wido Præpositus, Warnerius cognomento Pirdix, et Hugo frater ejus, Gislebertus de Alteriaco Præpositus, et Rodulfus de Alteriaco, Gislebertus de Poliaco, Warnerius de Solario, et alii quam plures. Aucta sunt hæc anno ab Incarnatione Domini MCXIIII. Indict. VII. Epacta XII. Hlucdowico Rege regnante in Francia: Joceranno Episcopo præsidente in Lingonis, et Stephano Abbate in Besua.